### **Решение № 567 от 2.12.2008 г. на ВКС по к. н. о. х. д. № 606/2008 г., I н. о., НК, докладчик съдията Елена Величкова**

чл. 55, ал. 3 НК

чл. 343б, ал. 1 НК

чл. 343г НК

Във всички случаи на престъпление по чл. 343 НК, съдът постановява и лишаване от право по чл. 37, ал. 1, т. 7 от НК.

Производството е за възобновяване на н.о.х.д. № 32/2008 г. на Районен съд - гр. Ивайловград, образувано по искане на Главния прокурор на Република България.

В искането, което се поддържа в съдебно заседание от представителя на Върховната касационна прокуратура е направено оплакване за нарушение на закона.

Осъденият А. Д. В., чрез защитата му моли искането да се остави без уважение, тъй като правилно съдът на основание чл. 55, ал. 3 от НК не е наложил наказанието по чл. 343г от НК.

Върховният касационен съд, първо наказателно отделение, като взе предвид становищата на страните, и за да се произнесе, взе предвид следното:

С определение от 7.04.2008 г., постановено по н.о.х.д. № 32/2008 г. по описа на Районен съд - гр. Ивайловград е одобрено споразумение по реда на чл. 382, ал. 7 от НПК между Р прокуратура-гр. Ивайловград и осъдения А. Д. В., по силата на което В. се е признал за виновен да е извършил престъпление по чл. 343б, ал. 1 от НК, за което се е съгласил да изтърпи наказание лишаване от свобода за срок от три месеца, изпълнението на което на основание чл. 66, ал. 1 от НК да се отложи за срок от три години.

ПО ИСКАНЕТО на Главния прокурор на Република България:

Доводът за нарушение на закона при одобряване на цитираното по-горе споразумение Главният прокурор намира в нарушението на чл. 343г от НК, по силата на който във всички случай на извършено престъпление по чл. 343 от НК правоспособният водач задължително се лишава от право да управлява моторно превозно средство.

Доводът е законосъобразен и основателен.

При одобряване на споразумението първоинстанционният съд е пропуснал да провери за наказанието лишаване от права, въпреки категоричността на разпоредбата, според която във всички случаи на престъпление по чл. 343 НК, съдът постановява и лишаване от право по чл. 37, ал. 1, т. 7 от НК.

Възражението на защитата, че в случая е налице хипотезата на ал. 3 от чл. 55 НК е незаконосъобразно, тъй като същата разпоредба касае възможност за съда да не наложи по-лекото наказание, което се предвижда наред с наказанието лишаване от свобода. А случаят не е такъв, както бе посочено по-горе наказанието лишаване от право да се управлява моторно превозно средство се налага по силата на чл. 343г от НК във всички случаи.

По изложените съображения Върховният касационен съд намира искането на Главния прокурор на Република България за възобновяване производството по № 32/2008 г. на Районен съд - гр. Ивайловград основателно и законосъобразно, поради което на основание чл. 425, ал. 1, т. 1 от НПК

РЕШИ:

ОТМЕНЯВА по реда на възобновяването определение от 7.04.2008 г., постановено по н.о.х.д. № 32/2008 г. по описа на Районен съд - гр. Ивайловград, с което е одобрено определение по реда на чл. 382, ал. 7 НПК и връща делото на Районния прокурор.