### **Решение № 244 от 25.VII.1989 г. по н. д. № 223/89 г., III н. о.**

Относно задължителността на наказанието лишаване от право да се управлява МПС по чл. 343б НК

Съдебна практика на ВС на РБ, кн. 1/1989 г., стр. 78

чл. 343б,

чл. 55, ал. 1 и 3 НК

Лишаването от право да управлява моторно превозно средство за определен срок или завинаги на водач, който е извършил транспортно престъпление, е задължително, независимо от характера на последиците или наказанието, което трябва да му се наложи. В тези случаи, включително и когато наказанието се определя при изключителни или многобройни смекчаващи обстоятелства, съгласно чл. 55, ал. 1 НК лишаването от право по чл. 37, ал. 1, т. 7 НК е задължително.

------------------------

Първоинстанционният съд е определил наказанието на подсъдимия при условията на чл. 55, ал. 1 НК, като е приел, че са налице многобройни смекчаващи обстоятелства, а така също, че и най-лекото предвидено в закона наказание се оказва за него несъобразно тежко. Приел е по същите съображения, че не е целесъобразно от гледна точка на чл. 36, ал. 1 НК кумулирането на това наказание - лишаване от право по чл. 37, ал. 1, т. 6 и 7 НК , предвидено в чл. 343б НК.

Присъдата в частта, с която подсъдимият не е лишен от право да управлява моторно превозно средство, е постановена в нарушение на закона.

Съгласно чл. 55, ал. 3 НК, когато се преминава към друг род наказание, съдът може да не наложи по-лекото наказание, което законът предвижда наред с наказанието лишаване от свобода. С тази разпоредба на закона е предоставена възможност на съда да преценява дали заемането на съответната длъжност или упражняването на съответната професия е несъвместимо с характера на извършеното престъпление. Тази преценка на несъвместимост обаче е изключена, когато деецът е извършил транспортно престъпление.

Съгласно чл. 343б НК във всички случаи на извършеното престъпление по чл. 343 и 343а НК правоспособният водач задължително се лишава от право да управлява моторно превозно средство. С предписанието "във всички случаи" законът е изключил алтернативата да не се определи това наказание, както в общата част е предвидено в чл. 55, ал. 3 НК.

Касае се до едно изключване на предписание от общите разпореждания със специална норма когато се извърши транспортно престъпление. Ако това престъпление е извършено от водач на МПС в пияно състояние и е причинена смърт на едно или повече лица, не може да намери приложение чл. 55, ал. 1 НК по отношение наказанията лишаване от право да се управлява МПС, а същият задължително се лишава от това право завинаги. Преценяването на налагане на по-лекото наказание е предоставено на съда при условията на чл. 55 НК, но е изключено при извършване на престъплението по чл. 343 НК. Предписанието да бъде задължително лишен водач от право да управлява моторно превозно средство при извършване на транспортно престъпление е продиктувано от необходимостта да се осигури безопасност на движението, като задължително се отстрани за определен срок или завинаги всеки, който е извършил опасно нарушение на правилата за движение.

Тъй като липсва протест, това нарушение на закона в настоящото производство не може да бъде поправено.