### **Решение № 467 от 9.12.2014 г. на ВКС по н. д. № 1531/2014 г., I н. о., НК, докладчик съдията Мина Топузова**

чл. 343г НК

Производството е по реда на чл. 420, ал. 1 от НПК.

Образувано е по искане на Главния прокурор на Република България за възобновяване на нохд № 119/14 г. на районен съд гр. Поморие. Като основание за това се сочи допуснато нарушение на закона, изразено в одобряване на споразумение, с което на осъдения П. В. Й. не е наложено кумулативно предвиденото наказание по чл. 343г от НК - "лишаване от право да управлява МПС". Предлага се да бъде отменено определението, с което е одобрено споразумението, а делото се върне за ново разглеждане на първоинстанционния съд.

В съдебно заседание на касационната инстанция искането се поддържа от представителя на ВКП със същите аргументи.

Защитникът на осъдения - адв. Ш. счита искането за основателно.

Осъденият Й., редовно призован, не се явява. Призовката е върната с отбелязване, че не желае да се яви пред касационния съд.

Върховният касационен съд на РБ, първо наказателно отделение, като съобрази становищата на страните и за да се произнесе взе предвид следното:

С определение от 02.06.2014 г. постановено по нохд № 119/14 г. на районен съд гр. Поморие, било одобрено споразумение между прокурор от районната прокуратура от една и страна и осъденият Й. и защитникът му адв. М. - от друга, с което П. Й. бил признат за виновен в това, че на 16.05.2014 г. около 22.45 ч. в [населено място], [община], област Б., управлявал моторно превозно средство - л. а. "Мерцедес 168 А" с рег. [рег. номер на МПС] с концентрация на алкохол в кръвта над 0.5 на хиляда - 2.43 промила, установено по надлежния ред с протокол от химическа експертиза, след като е осъждан многократно с влезли в сила присъди за управление на МПС с концентрация на алкохол в кръвта над 1.2 на хиляда, поради което и на основание чл. 343б, ал. 2 във вр. с ал. 1 от НК му било наложено наказание "лишаване от свобода" за срок от три месеца при първоначален "строг" режим в затвор или затворническо общежитие от закрит тип.

Искането за възобновяване е направено в срока по чл. 421, ал. 1 от НПК и е процесуално допустимо. Разгледано по същество е основателно.

Осъденият Й. е правоспособен водач на МПС, като свидетелството му за правоуправление е със срок на валидност до 25.02.2019 г. Обстоятелството, че със споразумение, одобрено с определение № 52 от 19.03.2014 г. на Ямболски районен съд, на Й., наред с наказание"пробация", е било наложено наказание по чл. 37, ал. 1, т. 7 от НК - "лишаване от право" да управлява МПС за срок от две години, не представлява загуба на правоспособност, а поставя временно ограничение за упражняването на това право.

Съгласно разпоредбата на чл. 343г от НК във всички случаи на чл. 343, чл. 343а, чл. 343б и чл. 343в, ал. 1 от НК съдът постановява и лишаване от право по чл. 37, ал. 1, т. 7 от НК. Въпреки, че в диспозитива на споразумението не е изрично посочено, че наказателната отговорност на осъдения е определена при условията на чл. 54 от НК, видът и размерът на наложеното наказание сочат на този извод. След като наказателната отговорност не е била определена при условията на чл. 55, ал. 2 от НК чрез замяната на наказанието "лишаване от свобода" с пробация, е била налице принципна невъзможност по смисъла на чл. 55, ал. 3 от НК да не се наложи по - лекото наказание, предвидено наред с лишаването от свобода. В сключеното между страните споразумение, осъденият се е съгласил да изтърпи единствено наказанието "лишаване от свобода". Наличните предпоставки в закона за налагане и на кумулативно предвиденото наказание "лишаване от право" да се управлява МПС са представлявали пречка за одобряване на споразумението във вида, предложен от страните. Като е одобрил това споразумение, съдът е допуснал нарушение на закона.

Допуснатото нарушение следва да бъде отстранено по реда на възобновяването чрез отмяна на постановеното от първоинстанционния съд определение за одобряване на споразумението и връщане на делото за ново разглеждане от друг състав на районния съд.

При новото разглеждане следва да бъде съобразено обстоятелството, че в нормата на чл. 343б, ал. 2 от НК е предвидена също кумулативна санкция "глоба" от сто до триста лева, която санкция с оглед принципа за "reformatio in pejus" не би могла да бъде наложена, тъй като такава претенция липсва в искането за възобновяване.

Предвид изложеното и на основание чл. 425, ал. 1, т. 1 от НПК Върховният касационен съд на РБ, първо наказателно отделение

РЕШИ:

ОТМЕНЯ по реда на възобновяването определение от 02.06.2014 г., с което е одобрено споразумение между прокурор от районна прокуратура [населено място], осъдения П. В. Й. и защитника му и прекратено наказателното производство по нохд № 119/14 г. на районен съд гр. Поморие.

ВРЪЩА делото на районен съд гр. Поморие за ново разглеждане от друг състав от стадия на съдебното заседание.